**Halo: Spartan Assault** on 343 Industriesin ja Vanguard Gamesin kehittämä ylhäältä päin kuvattu ammuntapeli, jonka Microsoft Studios julkaisi vuonna 2013 Windows 8:lle ja Windows Phonelle. Myöhemmin peli julkaistiin Xbox Onelle, Xbox 360:lle, iOS:lle ja Steamin kautta Windows 7:lle ja Vistalle. Peli kuuluu *Halo*-videopelisarjaan.

*Halo: Spartan Assault* sijoittuu *Halo 3:n* ja *Halo 4:n* väliseen aikaan. Pelaaja ohjaa Spartan-IV-sotilaita Edward Davisia ja Sarah Palmeria heidän taistellessaan Covenant-muukalaisliittoumaa vastaan. Pelissä oli julkaisussa 25 yksinpelitehtävää, mutta sai julkaisunsa jälkeen lisäsisältöä.

*Spartan Assault* sai ristiriitaisen vastaanoton, ja sen valikoitujen arvosteluiden painotettu pistekeskiarvo PC:lle on Metacriticin mukaan 70%. Vastaavasti Xbox 360 -version pistekeskiarvo on vain 50%. Peli sai kehuja tunnelmastaan sekä äänisuunnittelustaan, mutta monet arvostelijat kritisoivat ohjauksen kankeutta sekä tekoälyä. Pelin jatko-osa, *Halo: Spartan Strike*, julkaistiin vuonna 2015.

Pelaaminen
----------

Kuvakaappaus pelistä.
*Halo: Spartan Assault* ylhäältä päin kuvattu ammuntapeli. Kosketusnäytöllisillä mobiililaitteilla hahmoa kahdella virtuaalisella ohjainsauvalla, vasemmalla sauvalla liikutaan ja oikealla tähdätään. PC:llä ohjaaminen tapahtuu hiirellä ja näppäimistöllä, konsoleilla peliohjaimella. Pelin voi aloittaa joko PC:llä tai Windows Phonella ja jatkaa sitä toisella laitteista. Kampanja sisälsi julkaisussa 25 tehtävää, mutta sai myöhemmin viisi tehtävää lisää. Konsoliversiot sisältävät yhteistyössä pelattavia karttoja, jossa taistellaan Flood-parasiittia vastaan. Peli sisältää myös viikoittain vaihtuvia haasteita *Halo 4:n* ja *Halo: Reachin* tapaan.

Tehtävän jälkeen pelaaja pisteytetetään tappojensa, ansaitsemiensa mitalien ja tehtävään kuluneen ajan pohjalta. Jokaisen tehtävän jälkeen pelaaja saa joko pronssi-, hopea- tai kultatähden riippuen keräämiensä pisteiden määrästä. Pelaaja ansaitsee tietyn määrän kokemuspisteitä riippuen kentän jälkeen ansaitsemastaan tähdestä. Kokemuspisteiden määrän voi moninkertaistaa aktivoimalla vaikeustasoa muuntelevia kalloja.

Kokemuspisteillä voidaan avataan aseita. Avatut aseet on lukittu mikromaksujen taakse ja ne voi ostaa käyttöönsä ennen tehtävän aloittamista. Ne ovat kuitenkin vain kertakäyttöisiä, eli ne täytyy ostaa aina uudelleen. Myös viholliset pudottavat aseita, joita pelaaja voi poimia. Kentiltä löytyy haarniskakykyjä (engl. *armor abilities*), joilla voi saada lyhytaikaisia etuja, kuten näkymättömyyden. *Spartan Assaultia* pelaamalla ansaitut kokemuspisteet siirtyvät *Halo 4:ään*, jonka lisäksi siihen voi avata tunnuskuvia.

Tarina
------

**Varoitus:  Seuraava kirjoitus paljastaa yksityiskohtia juonesta.**
*Halo: Spartan Assault* sijoittuu vuosien 2553 ja 2557 välille ja valottaa ihmisten ja Covenantin välisen konfliktin taustoja. Peli alkaa ihmisliittouma UNSC:n Infinity-avaruuslaivan tekoälyn Rolandin pitäessä oppituntia Spartan-IV -sotilaille historiallisista taisteluista. Sotilaat käyttävät simulaattoria eläytyäkseen Edward Davisin ja Sarah Palmerin rooleihin parantaakseen strategisia taitojaan.

Davis ja Palmer ovat Draethus V -planeetan X50-kuussa, kunnes planeetalle hyökkää aselepoa noudattamaton Covenant-ryhmä. Palmer ja Davis johtavat UNSC:n puolustustaistelua Covenantia vastaan. Selviydyttyyään ensimmäisestä hyökkäyksestä Davis siirretään puolustamaan tutkimuslaitosta, joka on Covenantin hyökkäyksen pääkohteena, ja onnistuu hidastamaan vihollisen etenemistä. Sillä välin Palmer onnistuu pääsemään Draethus V:lle varoittamaan Covenantin hyökkäyksestä, sillä planeetan arvoituksellinen magneettinen värähtely tekee sen ulkopuolelle kommunikoinnista lähes mahdotonta.

Davis saa selville, ettei X50 olekaan kuu, vaan muinaisen Forerunner-rodun valtava rakennelma, joka pystyy rakentamaan ja tuhoamaan planeettoja. Covenant-johtaja Merg Vol aktivoi X50:n ja kohdistaa sen tuhoamaan Draethus V:tä. UNSC evakuoi planeettaa Palmerin avustuksella. Joukko teknikkoja uskoo voivansa tehdä X50:n toimintakyvyttömäksi. Davis ja joukko muita sotilaita avustavat teknikkoja pääsemään sisälle, mutta Draethuksen pelastaminen oli jo mahdotonta.

Evakuointitehtävän päättymisen jälkeen Palmer laskeutuu Merg Volin leiriin X50:llä ja onnistuu tappamaan Volin. Covenantin joukkojen päihittämisen jälkeen UNSC voi pelastaa loputkin Draethuksen asukkaista. Pian taistelun päättymisen jälkeen UNSC löytää toistuvan signaalin X50:ltä. Palmer palaa kuuhun ja selviää, että osa Covenantin joukoista on selviytynyt. Tapettuaan loputkin Covenantin sotilaat Palmerille selviää signaalin tulleen Davisilta, jonka hän oli jättänyt hetki ennen kuolemaansa.

**Juonipaljastukset päättyvät tähän.**

Kehitys
-------

Vanguard Games aloitti *Halo: Spartan Assaultin* kehittämisen huhtikuussa 2012. Varhaisessa vaiheessa kehitystä Vanguard Games kokeili useita eri prototyyppejä, muun muassa ensimmäisestä persoonasta kuvattua *Haloa*, joka kuitenkin todettiin mobiililaitteille sopimattomaksi. Studio halusi keskittyä ohjaamiseen näppäimistöllä ja kosketusnäytöllä, jonka vuoksi tuki ohjaimelle tuli tietokoneversioon vasta myöhemmin. Pelin tekoälyn luomiseen käytettiin irlantilaisen Havok-yhtiön kehittämää teknologiaa. Peli on lukittu pyörimään 30 sekunnin kuvataajuudella Windows Phonella, ja 60 sekunnin kuvataajuudella Surface Pro -taulutietokoneella ja Xbox Onella.

Peli sai viisi uutta tehtävää sekä ohjaintuen PC:lle noin kuukausi julkaisunsa jälkeen. Päivityksen jälkeen alkoi kantautua valituksia, etteivät pelaajat enää päässeet käsiksi tallennuksiinsa. Ongelma kuitenkin korjattiin pian. Xbox-versiot sisältävät yksinoikeudella viisi yhteistyössä pelattavaa karttaa. Huhtikuussa 2015 Xbox One -versioon tuotiin *Community Meld* -ominaisuus, joka mahdollistaa nopean pääsyn kauppaan sekä *Halo*-uutisiin.

### Musiikki

Ääniraidan on säveltänyt yhdysvaltalainen Tom Salta ja se julkaistiin 18. heinäkuuta 2013. Peli oli Saltalle ensimmäinen, jonka äänimaailma on luotu jo etukäteen toisen säveltäjän toimesta. Saltalla oli ennen *Spartan Assaultia* kokemusta *Halo: Combat Evolvedin* musiikin uudelleenmasteroinnista kymmenvuotisjuhlaversiota varten. Hän sanoi *Combat Evolvedin* musiikin olevan hänelle kuin pyhä maa ja toimivan inspiraationa videopelimusiikin säveltämiseen.

Koska peli oli suunniteltu pelattavaksi mobiililaitteilla, Saltan ja hänen ryhmänsä täytyi ottaa huomioon äänenlaadun pysyvän korkeana pienistä puhelimen kaiuttimista, kuulokkeista ja korkeamman tason laitteista kuunneltuna. Budjetin ollessa rajallinen Salta päätti keskittää resurssit etenkin kuoromusiikin liveäänityksiin. Ääniraita voitti yhdessä *Beyond: Two Soulsin* kanssa Game Audio Network Guildin (lyh. G.A.N.G) parhaan alkuperäisen ääniraidan palkinnon.

*Halo: Spartan Assaultin* alkuperäinen soundtrack

| Nro. | Kappaleen nimi | Pituus |
| --- | --- | --- |
| 1. | "Legacy" | 1:03 |
| 2. | "Stark" | 1:20 |
| 3. | "Who’s There?" | 1:27 |
| 4. | "Bridge Too Far" | 2:20 |
| 5. | "Hunted" | 1:15 |
| 6. | "Ready or Not" | 1:45 |
| 7. | "Wolverines Return" | 2:10 |
| 8. | "Rising" | 2:41 |
| 9. | "Survive" | 2:33 |
| 10. | "Prelude" | 1:17 |
| 11. | "Breaking the Code" | 1:15 |
| 12. | "The Big Guns" | 1:45 |
| 13. | "Quiet Giant" | 3:06 |
| 14. | "Guns in the Dark" | 1:10 |
| 15. | "Epic Evolution" | 2:07 |
| 16. | "Eliminate the Resistance" | 1:24 |
| 17. | "Night Dreams" | 3:15 |
| 18. | "Wolverines Reborn" | 2:11 |
| 19. | "Regret" | 0:41 |
| 20. | "Castle Defense" | 2:27 |
| 21. | "Simple Mystery" | 1:56 |
| 22. | "Intimate" | 1:10 |
| 23. | "Onslaught" | 2:00 |
| 24. | "Elevated" | 1:25 |
| 25. | "Knock Knock" | 1:09 |
| 26. | "Night Guards" | 1:29 |
| 27. | "Finishing the Fight" | 2:56 |

Vastaanotto
-----------

*Halo: Spartan Assault* sai kriitikoilta ristiriitaisen vastaanoton. Arvostelumenestystä mittaavalla Metacritic-sivustolla sen valikoitujen arvostelupisteiden painotettu keskiarvo on Windows-versiolla 70%, Xbox One -versiolla 53% ja Xbox 360 -versiolla 50%.

*Pelaaja-lehden* Paavo Niskalan mukaan *Spartan Assault* vaikuttaa tunnelmaltaan ehdalta Halolta. Hän kritisoi peliä sen kankeudesta sekä mikromaksujen vaikutuksesta tulostauluihin. *Gamereactorin* Kimmo Pukkila kehui niin ikään tunnelmaa ja piti pelaamista parhaillaan hektisenä ja hauskana. Pukkila ei pitänyt ajoneuvojen ohjattavuudesta tai tekoälyä, mutta piti peliä kelpohankintana. Dome.fi -sivuston arvostelija Kalle Laakso otti kriittisemmän linjan ja kirjoitti pelin toistavan itseään. Lisäksi hän kritisoi kenttäsuunnittelun lineaarisuutta sekä tekoälyä.

Xbox Onella *Spartan Assaultin* arvostellut Digital Spyn Liam Martin antoi sille vain kaksi tähteä viidestä. Hänen mielestään peli oli tylsä eikä tarjonnut haastetta. *Electronic Gaming Monthlyn* arvostelija Ray Carsillo piti Sarah Palmerin taustatarinasta, mutta ihmetteli aseiden lukitsemista mikromaksujen taakse. Hän kutsui sitä yhdeksi huonoimmista pelaamistaan ylhäältä päin kuvatuista ammuntapeleistä. GameSpotin Miguel Concepcion kirjoitti *Halon* vetovoiman olevan läsnä *Spartan Assaultissakin* ja piti myös yhteistyöpelistä, mutta pelin olleen liian lyhyt. Verkkosivusto IGN kutsui yksinpeliä tylsäksi. Yhteistyöpelitila ja äänimaailma saivat kuitenkin kehuja. *Official Xbox Magazine* -lehti antoi pelille kuusi pistettä kymmenestä kertoen toiminnan ja taktisen päätöksenteon välisen tasapainon olleen hyvä. Kritiikkiä saivat lyhyt kampanja ja heikko ohjattavuus.

PC-versio sai positiivisempia arvioita. Eurogamer-sivuston Christian Donlan kehui *Spartan Assaultia* hyvännäköiseksi, värikkääksi ja hauskaksi. Donlan nosti esille satunnaiset ohjelmointivirheet, mikromaksut ja heikon tekoälyn, jotka pudottivat hänen arvosanaansa. *Game Informer* -videopelilehden arvostelija piti toiminnan monipuolisuudesta sekä pelin ulkonäöstä. *IGN:n* Justin Davis kutsui äänisuunnittelua fantastiseksi sekä uudelleenpeluuarvoa hyväksi, mutta tarinaa merkityksettömäksi. Ohjattavuus oli Davisin mielestä kankeaa kosketusnäytöillä, jonka vuoksi hän suositteli pelaamaan peliä hiirellä ja näppäimistöllä. *PC Gamerin* arvostelun mukaan peli ei toiminut PC:llä, vaan kuuluu mobiililaitteille.

*Halo: Spartan Assault* voitti Game Audio Network Guildin pahaan ääniraidan palkinnon. Jatko-osa julkaistiin vuonna 2015.

Lähteet
-------

1. ↑  Leo, Jon: Halo: Spartan Assault launches in North America today (arkistoitu 14.2.2014) *GameSpot*.  18.7.2013. CBS Interactive. Viitattu 4.7.2016. (englanniksi)
2. 1 2 3 4  Halo: Spartan Assault *Halo Waypoint*. Microsoft.  Arkistoitu 12.3.2016. Viitattu 4.7.2016. (englanniksi)
3. ↑  Now Available on Steam - Halo: Spartan Assault *Steam*.  4.4.2014. Valve Corporation.  Arkistoitu 4.3.2016. Viitattu 4.7.2016. (englanniksi)
4. ↑  PEGI Pan European Game Information *PEGI*.  Arkistoitu 28.6.2016. Viitattu 4.7.2016. (englanniksi)
5. ↑  Halo: Spartan Assault *Entertainment Software Rating Board*.  Arkistoitu 28.6.2016. Viitattu 4.7.2016. (englanniksi)
6. 1 2 3  Halo: Spartan Assault Launches on Windows 8 and Windows Phone 8 in July *Xbox Wire*.  4.6.2013. Microsoft.  Arkistoitu 3.3.2015. Viitattu 4.7.2016. (englanniksi)
7. 1 2 3  Halo: Spartan Assault for PC Reviews *Metacritic*. CBS Interactive. Viitattu 4.7.2016. (englanniksi)
8. 1 2 3  Halo: Spartan Assault for Xbox 360 Reviews *Metacritic*. CBS Interactive. Viitattu 4.7.2016. (englanniksi)
9. 1 2  Halo: Spartan Strike released! *Halo Waypoint*.  16.4.2015. Microsoft.  Arkistoitu 3.7.2016. Viitattu 4.7.2016. (englanniksi)
10. ↑  Butts, Steve: Halo: Spartan Assault is a Twin-Stick Top-Down Shooter *IGN*.  4.6.2013. Ziff Davis.  Arkistoitu 22.3.2016. Viitattu 4.7.2016. (englanniksi)
11. 1 2 3  Acevedo, Paul: Halo: Spartan Assault coming to Windows Phone 8 and Windows 8 in July! *Windows Central*.  4.6.2013. Mobile Nations.  Arkistoitu 2.7.2016. Viitattu 4.7.2016. (englanniksi)
12. ↑  Rubino, Daniel: Halo: Spartan Assault to receive major update this week including new levels and Xbox 360 controller support *Windows Central*.  27.8.2013. Mobile Nations.  Arkistoitu 2.7.2016. Viitattu 4.7.2016. (englanniksi)
13. ↑  Lien, Tracey: Halo: Spartan Assault's co-op mode will flood you with enemies *Polygon*.  13.12.2013. Vox Media.  Arkistoitu 4.3.2016. Viitattu 4.7.2016. (englanniksi)
14. 1 2 3  Carsillo, Ray: EGM Review: Halo: Spartan Assault *Electronic Gaming Monthly*.  7.1.2014. EGM Digital Media.  Arkistoitu 3.8.2015. Viitattu 4.7.2016. (englanniksi)
15. 1 2  Sabri, Sam: Halo Spartan Assault coming mid-July, will include future game updates *Windows Central*.  30.6.2013. Mobile Nation.  Arkistoitu 3.11.2015. Viitattu 5.7.2016. (englanniksi)
16. ↑  Havok’s AI Technology Powering Halo: Spartan Assault on Windows 8 and Windows Phone 8 (arkistoitu 16.3.2015) *Havok*.  31.7.2013. Viitattu 5.7.2016. (englanniksi)
17. ↑  Takahashi, Dean: Halo: Spartan Assault’s lead designer Mike Ellis tells us how we can blast The Flood in co-op on Xbox One (interview) *GamesBeat*.  16.12.2013. VentureBeat.  Arkistoitu 15.6.2016. Viitattu 5.7.2016. (englanniksi)
18. ↑  Shea, Jessica: New Halo: Spartan Assault Achievements Revealed (arkistoitu 8.2.2014) *Halo Waypoint*.  27.8.2013. Microsoft. Viitattu 5.7.2016. (englanniksi)
19. ↑  Tosie, Anthony: Syncing problems remain in 'Spartan Assault' despite patch *Neowin*.  29.8.2013.  Arkistoitu 5.5.2016. Viitattu 5.7.2016. (englanniksi)
20. ↑  Dudynsky, Andy: Halo: Spartan Assault now supports Community Meld on Xbox One (arkistoitu 12.10.2014) *Halo Waypoint*.  15.4.2014. Microsoft. Viitattu 5.7.2016. (englanniksi)
21. 1 2  Salta, Tom: Halo: Spartan Assaultin alkuperäinen soundtrack *iTunes*.  18.7.2013. Apple.  Arkistoitu 8.4.2015. Viitattu 5.7.2016. (englanniksi)
22. 1 2  Kain, Erik: An Interview With 'Halo: Spartan Assault' Composer Tom Salta *Forbes*.  4.8.2013. Forbes Inc.  Arkistoitu 4.3.2016. Viitattu 5.7.2016. (englanniksi)
23. 1 2 3  Salta, Tom: Halo: Spartan Assault Wins Best Original Soundtrack *tomsalta.com*.  1.5.2014. Viitattu 5.7.2016. (englanniksi)
24. 1 2  Halo: Spartan Assault for Xbox One Reviews *Metacritic*. CBS Interactive. Viitattu 4.7.2016. (englanniksi)
25. 1 2  Martin, Liam: Halo: Spartan Assault review (Xbox One): Lacks personality and challenge *Digital Spy*.  13.1.2014. Hearst Corporation.  Arkistoitu 29.6.2016. Viitattu 4.7.2016. (englanniksi)
26. 1 2  Donlan, Christian: Halo: Spartan Assault review *Eurogamer*.  22.7.2013. Gamer Network.  Arkistoitu 4.3.2016. Viitattu 4.7.2016. (englanniksi)
27. 1 2  Hilliard, Kyle: Small Scale Halo - Halo: Spartan Assault *Game Informer*.  7.8.2013. GameStop Network.  Arkistoitu 17.9.2015. Viitattu 4.7.2016. (englanniksi)
28. 1 2  Pukkila, Kimmo: Halo: Spartan Assault Arvio *Gamereactor*.  30.7.2013. Gamez Publishing A/S.  Arkistoitu 29.6.2016. Viitattu 4.7.2016.
29. 1 2  Concepcion, Miguel: Halo: Spartan Assault Review *GameSpot*.  30.12.2013. CBS Interactive.  Arkistoitu 30.11.2015. Viitattu 4.7.2016. (englanniksi)
30. 1 2  Davis, Justin: Halo: Spartan Assault Review *IGN*.  30.7.2013. Ziff Davis.  Arkistoitu 20.10.2015. Viitattu 4.7.2016. (englanniksi)
31. 1 2  Stapleton, Dan: Halo: Spartan Assault Xbox One Review *IGN*.  10.1.2014. Ziff Davis.  Arkistoitu 5.11.2015. Viitattu 4.7.2016. (englanniksi)
32. 1 2  Lewis, Cameron: Halo: Spartan Assault Xbox One review (arkistoitu 11.1.2014) *Official Xbox Magazine*.  1.7.2014. Future plc. Viitattu 4.7.2016. (englanniksi)
33. 1 2  Brown, Nathan: Halo: Spartan Assault review *PC Gamer*.  18.9.2013. Future plc.  Arkistoitu 26.9.2015. Viitattu 4.7.2016. (englanniksi)
34. 1 2  Niskala, Paavo: Halo: Spartan Assault *Pelaaja*.  6.3.2014. H-Town Oy.  Arkistoitu 29.6.2016. Viitattu 4.7.2016.
35. ↑  Laakso, Kalle: Halo: Spartan Assault (PC, WP8, Xbox 360, Xbox One) *Dome.fi*.  12.2.2014. Otavamedia.  Arkistoitu 24.3.2015. Viitattu 4.7.2016.

Aiheesta muualla
----------------

* *Halo: Spartan Assault* MobyGamesissa (englanniksi)
* Halo Waypoint virallinen sivusto
* Halopedia

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Halo-pelisarja |
| --- |
|  |
| Bungie  ·  343 Industries |
|  |
| Pelit | 

|  |  |
| --- | --- |
| Pääsarja | *Halo: Combat Evolved* *(Anniversary)*  ·  *Halo 2*  ·  *Halo 3*  ·  *Halo 4*  ·  *Halo 5: Guardians*  ·  *Halo Infinite* |
|  |
| Muut pelit | *Halo Wars*  ·  *Halo 3: ODST*  ·  *Halo: Reach*  ·  *Spartan Assault*  ·  *Spartan Strike*  ·  *Halo Wars 2* |
|  |
| Kokoelmat | *The Master Chief Collection* |

 |
|  |
| Romaanit | *The Fall of Reach*  ·  *The Flood*  ·  *First Strike*  ·  *Ghosts of Onyx* |
|  |
| Muu oheismedia | *Legends*  ·  *Graphic Novel*  ·  *Red vs. Blue* |
|  |
| Universumi | Master Chief  ·  Covenant |

 |